Hvis et nyt lovforslag, som justitsministeren har sendt i høring, bliver vedtaget, vil alle børn af danske mænd fra maj 2014 automatisk blive danske statsborgere. Det kommer også til at gælde for børn født i andre lande af udenlandske kvinder, skriver Fagbladet FOA.

Forslaget siger blandt andet, at børn født af kvinder, der eksempelvis har været i Danmark for at arbejde som au pair, fremover automatisk bliver danske statsborgere, hvis blot faren er dansk.

»Retsstillingen for børn med danske forældre er allerede nu bedre end nogensinde, og den vil blive i top med den nye lov, når den er gennemført,« siger Eva Ersbøll, der er seniorforsker ved Institut for Menneskerettigheder, til Fagbladet FOA.

Loven er ikke kun aktuel i forhold til au pairer og andre udenlandske kvinder, der er blevet gravide under deres ophold i Danmark. Den får også betydning for børn, som danske mænd har fået, mens de har boet i udlandet med udenlandske kærester.

»Ændringen er relevant for rigtig mange mennesker. De vil få de fulde rettigheder, som et dansk statsborgerskab giver,« siger Eva Ersbøll.

De danske børn af udenlandske kvinder vil kunne flytte til Danmark og stemme ved folketingsvalg. De får fri bevægelighed i EU som andre EU-borgere. De vil ikke kunne udvises, og de vil ifølge Eva Ersbøll også kunne uddanne sig i Danmark som alle andre danske statsborgere.